Klopjag by NMB-burgemeester se huis, kantoorMongameli Bobani. Foto: NMB-metro/Twitter Die klopjagte wat die Valke by die kantoor en huis van Mongameli Bobani, burgemeester van die Nelson Mandelabaai-metro, uitgevoer het, hou verband met beweerde tenderbedrog en korrupsie. Volgens brig. Hangwani Mulaudzi, woordvoerder van die Valke, hou die bewerings verband met gebeure tussen 2015 en 2017 in die metro. Hy het gesê dié ondersoek is apart van die ondersoek na die metro se geïntegreerde openbare vervoerstelsel (IPTS). Daar is Dinsdag by hul huis in Kwamagxaki beslag gelê op Bobani se vrou se skootrekenaar. Volgens Danie Gouws, Bobani se regsverteenwoordiger, is daar ŉ politieke komplot teen die burgemeester. “Hoeveel keer kan ŉ persoon deursoek word? Jy moet onthou dit is verkiesingtyd. Jy het vir Athol Trollip wat sake oopmaak en toesprake maak by die Humewood-polisiestasie. Ek dink in aanloop tot 8 Mei sal nog sake geopen word.” Bobani het Woensdagmiddag tydens ŉ mediakonferensie gesê die DA span saam met die Valke om skadelike inligting oor hom op te grawe. “Die Valke moet wegbly van politiek. Ek sê nie hulle moet my nie ondersoek nie, ek is ŉ mens. Daar is geen bewerings teen my nie, ek is nie ŉ verdagte nie. Hoekom kom hierdie mense elke dag hierheen?” Volgens Mulaudzi sal die Valke nie aandag aan Bobani se bewerings gee nie. “Indien hy gegrief voel kan hy ŉ klag by die openbare beskermer lê. Daar is talle plekke waar hy ŉ klag kan lê. Indien hy bewyse het, is dit reg en dan moet hy dit in die hof gaan weergee, maar ŉ saak is geopen en ons moet dit opvolg.” Die Valke het verlede jaar op die stadsraad toegeslaan met ŉ lasbrief en op dokumente en rekenaars beslag gelê. Dié klopjag het betrekking gehad op ŉ ondersoek na die IPTS-skandaal. Trollip, oudburgemeester van Nelson Mandelabaai, het verlede maand ŉ klag van korrupsie teen Bobani en die voormalige ANC-streeksekretaris, Zandisile Qupe, aanhangig gemaak. Trollip het Bobani daarvan beskuldig dat hy ŉ reputasie het om ontslae te raak van stadsbestuurders wat ondersoek instel na die metro se IPTS, wat teen dié tyd bekend staan as die Baai se grootste korrupsieskandaal. Trollip beweer dat Bobani en Qupe betrokke was by korrupsie en bedrog binne die IPTS-busstelsel. Hy beweer dat dié twee glo voordeel uit openbare fondse getrek het. Bobani word na bewering ook deur die Valke ondersoek oor beweerde betalings aan hom van meer as R600 000 deur Heerkos Projects, wat besit word deur die sakeman Fareed Fakir.